SKRIFTLIG FORESPØRGSEL E-1713/00

af Paul Rübig (PPE-DE) til Kommissionen

(29. maj 2000)

Om: Betingelser for Kinas tiltrædelse af WTO inden for tekstilsektoren

Kinas tiltrædelse af WTO vil få afgørende virkninger for den europæiske tekstilindustri. Kina er en af de største tekstileksportører med en stor og hastigt voksende markedsandel i EU. Ifølge adskillige meldinger er det Kinas strategi i løbet af de næste få år at udvide deres tekstilproduktionskapacitet, investere kraftigt i modernisering af denne industri og udvide Kinas tekstileksport til EU med over 200 %. Der er planer om at ansætte 15 millioner personer i tekstilindustrien og 7,6 millioner i den kinesiske beklædningsindustri. Industrien vil så komme til at beskæftige 22,4 millioner personer, hvilket vil sige ti gange mere end i EU!

EU's importkvoter for Kina er blandt dem, der udnyttes meget intensivt nogle af dem helt op til 100 %. Dette betyder, at afskaffelsen af samtlige kvoter i 2005 vil føre til en drastisk stigning i importen fra Kina.

EU's tekstilindustri har derfor en væsentlig interesse i at sikre fair og åben adgang til det kinesiske marked. Handel med tekstiler bør ikke være en envejshandel fra Asien til Europa.

For at garantere dette har tekstilindustrien behov for:

- Gensidig markedsadgang: Kina skal sænke sine afgifter og bringe dem i overensstemmelse med EU's niveau inden 2005. Endvidere skal Kina fjerne samtlige handelshindringer, som ikke er toldskranker; der findes en række af sådanne handelshindringer inden for tekstilsektoren,

- Kina skal indføre effektiv lovgivning for beskyttelse af tekstildesign. Dette er ét af den europæiske tekstilindustris største aktiver.

Vil Kommissionen forsvare disse krav under forhandlingerne med Kina?

Svar afgivet på Kommissionens vegne af Pascal Lamy

(29. juni 2000)

Forhandlingerne mellem Fællesskabet og Kina om vilkårene for Kinas tiltrædelse af Verdenshandelsorganisationen (WTO) blev indledt den 19. maj 2000 i Beijing. Resultaterne er allerede forelagt Rådet og Europa-Parlamentet.

Som anført af det ærede medlem er Kina (værdimæssigt) den største leverandør af tekstilvarer og beklædningsgenstande til Fællesskabet. Kinas tiltrædelse af WTO vil betyde, at Kina vil nyde godt af WTO's aftale om tekstilvarer og beklædningsgenstande, navnlig i form af højere forhøjelsessatser for de gældende kvoter og afvikling pr. 1. januar 2005 af alle tekstilkvoter hos medlemmerne af WTO, på betingelse af, at der i WTO's arbejdsgruppe vedrørende Kinas tiltrædelse kan opnås enighed om passende betingelser, eksempelvis angående beskyttelsesbestemmelser for sektoren. Kinas tiltrædelse af WTO vil derfor skabe større konkurrence på det europæiske marked både for den europæiske industri og navnlig i de lavere prisklasser mellem sektorens vigtigste leverandørlande som f.eks. Kina og Indien.

Fællesskabets højest prioriterede område for sektoren under forhandlingerne om Kinas tiltrædelse af WTO var forbedret markedsadgang. Dette gav sig udslag i, at Kina afgav tilsagn på en række områder, der vil forbedre adgangen til det kinesiske marked for de europæiske eksportører i sektoren. Kina vil nedsætte toldsatserne kraftigt. Dette vil ske gradvis i perioden indtil 2005. Kinas toldtilbud i sektoren blev nedsat yderligere under den sidste forhandlingsrunde. Selv om satserne stadig ligger noget højere end Fællesskabets, og der stadig er et begrænset antal særdeles høje satser tilbage, repræsenterer tilbuddet en gennemsnitlig sats for industrielle tekstilvarer og beklædningsgenstande på 11,5 % (mod tidligere 27,3 %). Alle kvoter, som Kina har opretholdt for import af råvarer, vil blive ophævet. Kina har accepteret at ophæve statsmonopolet på eksportsalg af silke, hvorved der sikres den europæiske industri direkte adgang til leverancerne.

Ud over de ovennævnte anliggender, for hvilke der gælder overgangsperioder, vil sektoren nyde godt af anvendelsen af de generelle WTO-regler og -discipliner, bl.a. vedrørende intellektuelle ejendomsrettigheder, og af en række andre indrømmelser til Fællesskabet, eksempelvis vedrørende distributionsrettigheder, som også vil fremme eksporten til Kina. Desuden kan Kina som medlem af WTO blive en vigtig allieret for Fællesskabet i dettes bestræbelser for at forbedre adgangen til markederne i andre lande, der trods medlemskabet af WTO vedbliver med at anvende prohibitive toldsatser i denne sektor.

Kommissionen er enig med det ærede medlem i, at tekstilhandelen ikke skal være en envejshandel. Kinas indrømmelser til Fællesskabet vil sammen med indrømmelserne til andre medlemmer af WTO blive optaget i protokollen vedrørende Kinas tiltrædelse af WTO. Det samlede resultat vil efter alt at dømme blive en klar forbedring af den europæiske tekstil- og beklædningsindustris adgang til det kinesiske marked.